Predkladacia správa

Návrh zákona o cezhraničnej spolupráci pri vysielaní zamestnancov na výkon prác pri poskytovaní služieb a o zmene a doplnení niektorých zákonov (ďalej len „návrh zákona“) predkladá Ministerstvo práce, sociálnych vecí a rodiny Slovenskej republiky na základe Plánu legislatívnych úloh vlády Slovenskej republiky na rok 2015.
 
Návrh zákona sa predkladá z dôvodu povinnosti Slovenskej republiky transponovať do právneho poriadku Slovenskej republiky smernicu Európskeho parlamentu a Rady 2014/67/EÚ z 15. mája 2014 o presadzovaní smernice 96/71/ES o vysielaní pracovníkov v rámci poskytovania služieb, ktorou sa mení nariadenie (EÚ) č. 1024/2012 o administratívnej spolupráci prostredníctvom informačného systému o vnútornom trhu („nariadenie o IMI“) do 18. júna 2016 (ďalej len „smernica 2014/67/EÚ“).
 
Účelom návrhu zákona je v súlade s poznatkami z aplikačnej praxe a v nadväznosti na rozhodnutie členských štátov Európskej únie (ďalej len „členské štáty“) zabezpečiť presadzovanie smernice 96/71/ES o vysielaní pracovníkov v rámci poskytovania služieb. Z tohto hľadiska zo spoločných poznatkov členských štátov vyplynula potreba prehĺbiť spoluprácu medzi členskými štátmi v oblasti vysielania zamestnancov v podobe spolupráce pri poskytovaní informácií, kontrolnej činnosti, doručovaní písomností a oznamovaní rozhodnutí orgánov členského štátu o uložení administratívnej peňažnej pokuty alebo sankcie a vynucovaní rozhodnutia členského štátu o uložení administratívnej peňažnej pokuty alebo sankcie. 

Zároveň členské štáty rozhodli, že pre prípad pochybností je potrebné dať kontrolným orgánom kritéria na posúdenie, či ide o skutočné vyslanie zamestnanca, a to tak, že posúdia, či zamestnávateľ skutočne vykonáva podstatné činnosti v štáte usadenia (t.j. nejde o tzv. schránkovú spoločnosť) a či vyslaný zamestnanec dočasne vykonáva svoju prácu v inom členskom štáte než je štát, v ktorom bežne pracuje (t.j. nejde o zamestnanca, ktorý bežne pracuje v štáte, do ktorého sa vysiela).

V návrhu zákona sa ďalej navrhuje ustanoviť administratívne požiadavky, ktoré musí zamestnávateľ vysielajúci zamestnancov na územie Slovenskej republiky splniť, aby kontrolné orgány mohli účinne vykonávať kontrolu dodržiavania právnych predpisov v prípade zamestnancov vyslaných na územie Slovenskej republiky z iného členského štátu. Tieto požiadavky prispejú tiež k zabráneniu zneužívania vyslania na obchádzanie pracovného práva aplikovaného na území Slovenskej republiky a k ochrane práv zamestnancov, ktoré im patria pri vyslaní na územie Slovenskej republiky.

V návrhu zákona sa, vo väzbe na ustanovenia smernice 2014/67/EÚ, ktoré sa týkajú subdodávateľskej zodpovednosti, zavádza spoločná zodpovednosť dodávateľa služby na území Slovenskej republiky a jeho priameho subdodávateľa, ktorý je zamestnávateľom vyslaného zamestnanca, a to za dodržanie pravidiel vysielania týkajúcich sa minimálnej mzdy, minimálnych mzdových nárokov a mzdového zvýhodnenia za prácu nadčas pri vyslaní zamestnanca na územie Slovenskej republiky.
 
V návrhu zákona sa súčasne upravuje ukladanie pokuty odberateľovi za porušenie zákazu prijímať od dodávateľa službu alebo prácu prostredníctvom fyzickej osoby, ktorú dodávateľ nelegálne zamestnáva, ak ide o cezhraničné poskytovanie služby po dobu presahujúcu päť dní, cezhraničnú dodávku práce alebo vnútroštátne alebo cezhraničné dočasné pridelenie k užívateľskému zamestnávateľovi.
 
Návrh zákona bude mať vplyv na rozpočet verejnej správy pokiaľ ide o zavedenie mechanizmu nahlasovania vyslaných zamestnancov na územie Slovenskej republiky prostredníctvom internetu, vytvorenie jednotnej národnej stránky o pravidlách vyslania na územie Slovenskej republiky a navýšenie počtu zamestnancov Národného inšpektorátu práce a inšpektorov práce inšpektorátov práce. Tieto zvýšené náklady by mali byť financované zo štátneho rozpočtu. Návrh zákona bude mať aj pozitívny vplyv na rozpočet verejnej správy v dôsledku zavedenia cezhraničnej spolupráce, ktorá by mala zabezpečiť efektívnejšie vymáhanie pokút. Návrh zákona bude mať pozitívne sociálne vplyvy, bude mať prevažne pozitívny vplyv na podnikateľské prostredie a pozitívny vplyv na informatizáciu spoločnosti. Návrh zákona nebude mať vplyv na životné prostredie.
  
Návrh zákona bol zaslaný dňa 9. júla 2015 prostredníctvom Portálu právnych predpisov na medzirezortné pripomienkové konanie. Výsledky pripomienkového konania sú uvedené vo vyhodnotení pripomienkového konania.